ไม่ขอพูดถึงเมนูอื่น เพราะมีเมนูในความทรงจำที่ชอบทานมากว่า 10 ปีแล้ว นั่นคือทาร์ตลูกเกดหรือที่เรียกกันว่าทาร์ตเรือลูกเกด ลักษณะเป็นทาร์ตทรงเรือเนื้อขนมแบบฟรุตเค้กชุ่มๆ ทานแล้วคอไม่แห้ง อัดแน่นด้วยลูกเกด (แต่ก่อนเป็นลูกเกดล้วน เดี๋ยวมีเพิ่มเชอรี่เขียวแดงกรุบๆ ที่ทำจากมะเขือขาวเชื่อมใส่สี) มันคือความฟินที่ได้ลิ้มลองรสที่เรารู้สึกว่าต้องมาที่นี่เท่านั้น สนนราคาก็ไม่ทะลวงกระเป๋ามากมาย ราคาปัจจุบัน (2 ก.พ. 57) คู่ละ 24 บาท จึงเหมามา 8 คู่สวยๆ เพราะนานๆ จะได้มาที เราได้ลองคุยกับเจ้าของร้านบอกว่าเป็นเมนูที่ขายดีมาตั้งแต่เปิดร้าน ว่าง่ายๆ ร้านนี้ก็เปิดมากว่า 25 ปีแล้ว  ยังคงรักษาคุณภาพด้านรสชาติไว้ได้เป็นอย่างดี ใครผ่านมาแถวนี้เชิญลอง บอกไว้ก่อนว่ารสชาติอาจไม่ได้เลิศหรู อย่าคาดหวังไว้สูง แต่ถ้าสำหรับราคาเท่านี้ รสนี้แหละคุ้มเกินคุ้ม